khistorydata/jeongjo-sjw-relations huggingface dataset:
정조 21년
李肇源以備邊司言啓曰頃因厚州設鎭擧條批旨厚州依關西上土例爲屬邑別中營勿以鎭卒稱之與直設官府與否關問該道矣卽見咸鏡監司趙尙鎭狀啓則枚擧南兵使李壽鵬厚州僉使李健秀牒呈以爲厚州之民願邑不願鎭而開拓不廣遷徙屬耳戶不過四百則民社之責恐難遽議今旣設鎭賦役獄訟使之專管不爲管轄於三水則外雖鎭名內實邑治募集奠接的見其效然後陞作官府如茂山長津之例則似合事宜別中營設施事厚州與三水同是邊地而衙門相敵體統苟艱邑樣至殘排置無路先以邊地履歷作爲獨鎭軍田籍三政一委該鎭俾得主管而別中營則今姑置之該僉使所報中長津之防守將減罷移定於本鎭事長津關防無遜於厚州則旣設旋罷近於銷刻置而勿論事竝令廟堂稟旨分付矣厚州設鎭之凡百措置規劃已定成就可期而旣作獨鎭履歷之窠則訟獄之主管民人之奠接名雖鎭將而事同邑倅不必以陞爲邊地有所輕重此則稍觀來頭制置更爲議定恐未爲晩至於防守將移兼一款道臣以長津之旣設旋罷爲持難之端然該僉使曾經長津府使形便事勢必當稔知防守移來之後各鎭管轄之方校屬名目之數或有彼損而此益府使則無緊於關防僉使則有助於節制者亦必有所見令道臣詳細關問于厚州鎭與長津府竝與前冬知委移屬罷置等諸條而具由狀聞後更爲稟處何如傳曰允
정조 21년
李肇源以義禁府言啓曰忠淸監司林濟遠啓本淸安縣監李鼎烈所犯諸條査實馳啓事判付內啓下義禁府本事待其拿囚當爲覈處事命下矣李鼎烈所當卽爲拿囚而取見其査啓則旣不以攸司稟處爲辭不但査體之疎忽自臣府有難遽然請拿當該道臣推考李鼎烈令政院捧傳旨啓下後擧行何如傳曰允
정조 21년
李肇源以訓鍊都監言啓曰本局別將李章漢身病甚重勢難察任改差何如傳曰允
정조 21년
李肇源以禁衛營言啓曰本營千摠李彦敬身病甚重勢難察任改差何如傳曰允
정조 21년
李益運以賑恤廳言啓曰各部坊曲貧寒不能資活者中病不來受人八十以上六人各米五斗木一疋去核三斤七十以上五人各米四斗木一疋去核三斤六十以上七人各米三斗木一疋去核三斤合米四石十一斗木十八疋去核五十四斤分遣本廳郞廳與各該部官眼同今已畢分給之意敢啓傳曰知道
정조 21년
丁巳正月十四日午時上御便殿左承旨藥房提調入侍時行左承旨李晩秀記事官柳遠鳴記事官金景煥記注官金良倜藥房提調金文淳以次進伏訖文淳曰日寒不解聖體調攝若何上曰昨因卿之入來特許湯劑之煎入而始進一貼卽有奇效繼進二貼顯有差勝今日則尤有勝於昨日觀明日神氣欲爲盥洗矣文淳曰今伏承一貼有效之敎下情不勝萬萬慶幸而明日盥洗恐有損於調攝之節矣上曰昨日以前寒熱往來之症甚爲苦劇矣自一貼進服之後膈間豁然諸節益勝矣文淳曰從前每進湯劑輒奏奇效議藥之醫官其功大矣上曰予則以爲提調之得人矣文淳曰臣職在保護爲任至重而多日靜攝未得承候下情尤切焦鬱昨有湯劑煎入之下敎實不勝萬幸矣朝者啓辭批旨湯劑雖有自明日停止之敎而醫官待令非但議定湯劑尙不得一番診候亦非重事體之道使之入診何如上曰置之可也文淳曰聞大臣尙未承候擧切焦鬱矣上曰差復後當引見明日切勿入來之意承旨通于諸大臣可也文淳曰今日問安以明日日次仍用事朝有下敎而此時診候不可闕日次常規明日依例入診是臣區區之望也上曰以二十日爲之可也上敎晩秀曰向日兼春秋之不卽詣閤是豈成說乎昔在先朝若値大朝會則雖於熙政堂引接而常時入侍每於便殿爲之故承史之詣閤也自政院詣集賢門由明政殿簷下入來則政院之於閤門旣遠閤門之於便殿亦稍間而入侍史官未嘗以趨走爲難矣近來則或於便殿入侍之時使之先詣鑄字所而日前入侍有命兼春秋不卽來待近日史官怠慢之習已極無嚴而兼史輩敢爲翰林輩所不敢爲之習極爲駭然矣此後則另飭注書毋敢如前可也又敎曰承傳色傳批答之時諸承旨竝皆出迎自是常法而昨夜承傳色之下政院也承旨皆爲鼾睡只有一承旨之出迎史官亦不爲禮數云政院事萬萬駭然矣晩秀曰未及聞承傳色下來之望不得出迎惶悚無地矣晩秀曰中官勘處事有下敎以何傳旨捧入乎上曰當使本寺勘治矣命書榻敎曰進御柴胡養胃湯前方中柴胡加五分人蔘減二分一貼煎入自明日停止又命書榻敎曰藥房提調入侍仍命退諸臣以次退出
정조 21년
行都承旨黃昇源坐直行左承旨李晩秀坐行右承旨李益運坐左副承旨申耆坐右副承旨李儒慶坐直同副承旨李肇源坐注書柳遠鳴仕直一員未差假注書尹命烈仕事變假注書李毅采仕
정조 21년
傳于李肇源曰今夜來夜亦勿問夜
정조 21년
有政吏批判書李秉鼎進參判黃昇源進參議未差左副承旨申耆進以李鼎揆李儒慶爲承旨李城輔爲吏曹參議沈象奎爲獻納申溆爲正言李鼎揆爲禮曹參判
정조 21년
兵批判書李得臣進參判沈基泰入直參議睦萬中病參知尹得孚病同副承旨李肇源進以李鼎運爲副摠管吳命久爲同知具錫夏爲僉知李惟秀爲都摠都事崔錫元爲黃海水虞候黃相轅爲平南萬戶崔昌恒爲伐登萬戶安原權管單吳一元護軍李鼎揆李書九副護軍李海愚副司直洪秀晩竝單付知事李普溫靈壽閣肅拜後減下
정조 21년
李益運啓曰新除授右副承旨李儒慶卽爲牌招何如傳曰允都承旨前望單子入之一體牌招
정조 21년
承旨前望單子入之黃昇源落點
정조 21년
以兵曹監軍單子傳于黃昇源曰仍用
정조 21년
李益運啓曰卽伏見忠淸水使安橚去秋冬等褒貶啓本則邊將無一人居中居下殊無嚴明殿最之意推考警責何如傳曰允
정조 21년
黃昇源以司僕寺一二提調意啓曰兼內乘李惟秀今日政拜都摠府都事矣其代當卽口傳差出而旣是兼銜德應房累次奉審無頉擧行則循例差代有違定式李惟秀內乘之任姑令兼察以爲久任責成之地何如傳曰仍任可也
정조 21년
李儒慶以義禁府言啓曰全羅道龍潭縣定配罪人李弘謙到配啓本判付內放送事命下矣李弘謙放送事分付該道道臣之意敢啓傳曰知道
정조 21년
吏曹啓目粘連原州判官洪養默狼川縣監安廷善久任責效恐合事宜竝依狀請施行何如判付啓依允
정조 21년
戶曹啓目漕轉之政有國所重應行規例昭載通編申飭諸條備盡事目兺不喩前後朝家之飭令何等截嚴而近來紀綱解弛人不畏法濫載晩裝之弊用奸故敗之患去而益甚且護送嚴飭非不申明而亦無其效以昨年事言之漕稅船之連續臭載儘出於船漢輩奸僞日滋恣意偸竊彌縫沒策終至於此若論其多少弊端莫非道臣守令不能檢飭操切之致而莫重經費由是減縮排比無路東西竄挪不成國體事之寒心孰甚於此乎旣往雖不深究値此大登之歲宜有修明之擧稅穀則趁限收捧以待船到舟楫則詳察完破預先修葺而沙格和水故敗之習監色舞弄作奸之弊及除只等名色一一痛禁爲白乎旀裝發之期上納之限較考法典排定月日無敢違越而捧稅領運差員亦各淬勵後錄諸條惕念猛省毋底重究之意嚴飭諸道道臣爲白乎旀初運船漢洋中逗遛以致再運之稽滯尤是一大痼弊相考陳省月日各別嚴處事竝以分付於舟橋司何如判付啓依允爲旀漕轉之政兼寓戎務自昔周官之制以至漢唐宋明漕船卽戰船此亦兵農相寓之一端我朝漕倉之法雖似不涉於戎務其實則與兩營之移劃大同訓局之三手糧同其義未必不爲緩急之需是置古則松政不疎三南次第設漕船而如今之如彼童濯則漕倉決不出也雖大於此之事救時之政自有時措之宜則獨於漕轉一事膠守偏信不敢容喙下手寧有如許事理乎前冬賓對亦以戰船試用之意旣發言端廟堂自當別般料理而今於此事目之頒下也若不以先甲之令嚴飭造船營閫邑鎭豈有來頭食效之道乎卿其就議大臣先以堅造精製將欲兼運漕穀之方登關嚴飭三道道帥臣至於試之之擧特節目間細節以此知悉爲良如敎
정조 21년
丁巳正月十五日午時上御便殿左承旨入待侍行左承旨李晩秀假注書尹命烈記事官金景煥金珍恪以次進伏訖上曰李書九左傳校正之役爲之幾何云耶以今日爲限而何無皁白耶晩秀曰以浩繁之故未及竣事而二十日可以了工云矣上曰詳細校正而若欲速成則易致草率必爲審愼之意傳之可也上曰徐浩修所考準鄕飮儀式果爲幾何云耶晩秀曰明日訖工當爲入之云矣上曰明日與禮判同爲來待可也仍命退承史以次退出
정조 21년
行都承旨黃昇源坐行左承旨李晩秀坐行右承旨李益運坐直左副承旨申耆坐右副承旨李儒慶坐直同副承旨李肇源坐注書柳遠鳴仕一員未差假注書尹命烈仕直事變假注書李毅采仕
정조 21년
李儒慶啓曰行大司憲宋煥箕掌令洪彦燮持平金壽祖鄭宗魯在外執義李明淵牌招啓辭未下掌令尹悌東疏批未下監察茶時之意敢啓傳曰知道
정조 21년
黃昇源啓曰御營廳將官來言今日本廳軍兵日次私習云矣敢啓傳曰知道
정조 21년
李肇源啓曰判義禁府事趙宗鉉除拜後過三日不爲出肅依定式推考警責仍卽牌招何如傳曰允
정조 21년
李儒慶以義禁府言啓曰楊根前郡守李衡弼尹行醇拿處事傳旨啓下矣尹行醇今方待命拿囚而李衡弼以仁川府使時在任所云依例發遣府羅將拿來何如傳曰允姑放待同罪他囚就理後同爲捧供可也
정조 21년
李儒慶以義禁府言啓曰前中部令尹可基前東部令金絅采前南部令李義敎前西部令許种前北部令徐謙淳等拿問勘以常律事傳旨啓下矣尹可基金絅采許种等今方待命竝拿囚而李義敎以恩津縣監時在任所徐謙淳以洪川縣監亦在任所云依例發遣府羅將竝拿來何如傳曰允已囚者姑放待齊到同爲捧供可也
정조 21년
李儒慶以義禁府言啓曰淸安縣監李鼎烈拿處事傳旨啓下矣李鼎烈自任所未及上來云依例發遣府羅將所到處拿來何如傳曰允
정조 21년
刑曹參判李亨元參議徐美修等疏曰伏以臣等至庸極陋自知不堪於見職而義在殫竭閱月蹲據觸事昏憒只增悚恧今於左捕將之橫治禁隷事臣等之人微見輕益覺難冒蓋本曹之月六出禁卽是定式而日前閭家奴屬適有犯禁者故依例推捉矣所謂閭家之人縛打曹隷仍囑捕校托有將令捉去捕廳備加撞打一如緝盜閭豪之私縛該廳之橫捉事未前有大關法綱果卽文移要送該校則捕將忽自擔着牢加防塞本廳雖是屬司捉隷終稱將令則揆以朝體不必强較而第其被打之隷殆無完膚被傷甚緊終若致命則與其後時之疑眩不若先事而別白據理屢要始乃起送故只令招立階上詳問顚末仍又錄置其一通俾作考據之文蹟而已臣等之務周便而備後慮者自以爲兩至不意捕將反以執言勒謂厥校之取供便同自己之受辱擧行之曹吏至令汰送辭氣轉加層激校卒伺候門外瞻聆甚愕體面全虧委巷卑微之流敢欲逭罪於自作能令起鬧於頃刻此已痛惡而法隷之捉禁閭家何關於捕廳何礙於律條少無惜法之意徑行無例之擧竟至不顧事面惟意凌藉苟皆如是法將奚爲弊當如何臣等雖甚愚劣似此猥瑣之端豈欲自引尤何敢煩徹而第念臣等忝冒匪據輕侮之來勢雖固然而若緣臣等之巽然以致法綱之壞了則溺職之誅尤無所逃玆敢略擧事實冒死聯籲仰干崇嚴屑越之極罪合萬殞伏乞聖明俯諒不稱之狀竝賜鐫斥仍治瀆擾之罪以肅朝綱不勝幸甚臣等無任云云答曰省疏具悉卿等勿辭行公
정조 21년
丁巳正月十六日辰時上御便殿都承旨原任直提學入侍時行都承旨黃昇源記事官柳遠鳴記事官金景煥記注官金良倜原任直提學徐浩修以次進伏訖上曰禮判使之同爲入侍矣何不入來昇源曰未承入侍之命故不得入來矣上曰禮曹判書入侍出榻敎賤臣承命出與禮曹判書閔鍾顯偕入進伏上敎浩修曰鄕飮儀式果已較正乎浩修曰冊子今方持入矣上曰入之浩修曰自儀禮禮記以至開元禮宋史禮志大明集禮會典五禮已爲編錄而見行條件則待停當一經稟裁以爲總錄然後方可爲時王定制冊子凡例亦可完備矣上覽訖敎曰冊子善成矣浩修曰歲首綸音爲鄕飮鄕約之本原當編于卷首總敍則低一字載錄似好故與禮判相議則禮判之見亦然矣上曰依此爲之好矣浩修曰先正臣宋浚吉爲祭酒故相臣南九萬爲大司成時欲行鄕飮儀輯成節目冊子在太學故禮判持來云矣上曰冊子入之賤臣承命出持入進伏上覽訖敎曰其時徐文重爲賓乎鍾顯曰此是習儀而徐文重以章甫爲賓其時只行兩次習儀而鄕飮禮則有故未行矣其後故判書金昌協爲大司成時行之而節目則不傳云矣上曰太學謄錄中如有可錄者入錄好矣鍾顯曰謄錄中別無可錄而笏記甚詳悉矣上敎鍾顯曰鄕約條例姑未撰成乎鍾顯曰頃承聖敎就議于右相而以鄕約條例之當用何人所編問之則右相以爲曾爲寧邊府使時得文正公李縡所撰鄕約條例有所遵用而李縡所撰亦本於文成公李珥之鄕約略加修正云而此外亦有文純公李滉鄕約及故處士柳馨遠隨錄中所載矣上曰聞右相以爲鄕約視鄕飮尤有勝焉云然否鍾顯曰右相於鄕約實有苦心每惓惓不已矣上曰鄕飮儀式往示于右相亦爲考閱可也鍾顯曰鄕約見行條件依鄕飮儀式就議大臣然後當爲擧行矣上曰自廟堂入啓啓下後可以成書禮判今日往見右相消詳以來浩修曰鄕飮儀式鄕約條例皆以御定書諸冊名乎上曰唯鍾顯曰鄕約鄕飮冊名分二則冊子亦當爲二卷矣上曰然矣上曰鄕飮儀式編錄之際先正所撰儀式必爲入錄使今之人知前賢之有所輯錄而未及行之然後可以知其好矣上曰列聖朝下敎之載錄於冊子只此乎浩修曰敬考國朝寶鑑文獻備考所載則中廟朝下敎及先大王朝下敎而已故入於所編中矣上敎浩修曰李義駿所幹小學編輯之役使徐有榘相助矣其果連往相議云耶浩修曰李義駿自來該洽且是主管故以有榘之言歸之於年少而每多不用云矣上曰如是而書何以善成乎向見所納第一編博洽則有餘而精簡則不足矣鍾顯曰向於式年草記伏承批旨而近來科場不嚴當有別般申飭凡諸條式預爲講磨頒布似好矣上曰乙卯年兪領敦寧以科場禁條有所草記矣卿其詳知乎鍾顯曰臣未得一一記憶而臣亦待罪禮判時有草記允下至於行會矣臨時以臺言之峻發故不得行之矣上曰其時事予未能詳記臺言卽誰也鍾顯曰臺臣李錫夏有所論列矣上曰今番則以先甲之令宜有預定法條而若以科擧之法言之鄕儒則自鄕中選擧京儒則自各部選擧其中若有淆雜之弊歸罪於薦主則必有實效而此則遽難行之新規雖未創行去其太甚則好矣卿於今日見右相時商確便好之道可也鍾顯曰大享入齋何等肅敬之地而樂工輩之出入無常事極未安自昨年臘享時謹依聖敎另加嚴飭俾勿如前而稍久之後或致漸弛以此書揭于壇司廟司宮司齋所及守門廳以爲永久遵行之地春曹樂院亦爲一體揭壁申飭之意分付何如上曰依爲之出擧條鍾顯曰領議政洪樂性賜几杖吉日問于本家以今月二十六日擇入矣見今寒事未解有妨行禮稍竢日候之和暄更爲擇日擧行恐宜而本家之意亦如此云故敢此仰達矣上曰依爲之出擧條仍命退諸臣以次退出
정조 21년
丁巳正月十六日午時上御便殿左承旨入侍時行左承旨李晩秀記事官柳遠鳴記事官金景煥記注官金良倜以次進伏訖上曰未下直守令當日辭朝出榻敎命退承史以次退出
정조 21년
行都承旨黃昇源坐行左承旨洪義榮坐行右承旨李晩秀坐左副承旨申獻朝坐右副承旨李儒慶坐直同副承旨魚用謙坐直注書柳遠鳴仕一員未差假注書尹命烈仕直事變假注書李毅采仕
정조 21년
黃昇源以都摠府言啓曰今日入直內三廳武兼禁軍及軍兵等中日習射請出標信傳曰知道
정조 21년
黃昇源啓曰行大司憲宋煥箕掌令洪彦燮持平金壽祖鄭宗魯在外執義李明淵牌招啓辭未下掌令尹悌東疏批未下監察茶時之意敢啓傳曰知道
정조 21년
黃昇源啓曰臣昇源入直禁軍戎器點考進去下直之意敢啓傳曰知道
정조 21년
黃昇源啓曰臣依定式進詣仁政殿月臺入直禁軍戎器點考則皆無頉仍以傳敎內辭意勞問則亦皆好在云矣敢啓傳曰知道
정조 21년
李儒慶啓曰右邊捕盜大將柳孝源以禁軍別將明日龍虎營習陣出去矣所佩命召及大將牌傳令牌何以爲之敢稟傳曰仍佩往來
정조 21년
傳于李儒慶曰右副承旨入侍
정조 21년
承旨前望單子入之洪義榮金啓洛申獻朝落點
정조 21년
傳于李晩秀曰坐直承旨入侍
정조 21년
傳于李晩秀曰有司堂上入侍
정조 21년
承旨前望單子入之魚用謙落點
정조 21년
黃昇源啓曰新除授承旨申獻朝方在前任楊州牧使解由未出中何以爲之敢稟傳曰勿拘
정조 21년
魚用謙啓曰故領議政忠憲公徐命善祠版遣承旨致祭今二十六日設行事禮曹單子啓下矣何承旨進去乎敢稟傳曰左副承旨進去
정조 21년
魚用謙以吏曹言啓曰今正月十六日口傳下敎內受由上京守令皆令明日內下送事命下矣竹山府使朴光進交河郡守李聖龜朔寧郡守崔重圭白川郡守徐敎修江西縣令金龍淳大丘判官洪履簡永春縣監洪樂游延豐縣監宋持敬陽德縣監李海昇今日俱已下送而丹城縣監尹可基方在拿處中平壤庶尹洪樂正親病彌留旬日之內姑難下去求禮縣監李宗祥親病危重不得下去長水縣監朴壽亨以親病不得下去兔山縣監趙鎭完素患痰癖之症復添關格不得下去云雖未知其親病身病之如何而特敎催促之下不卽下去者事體所在誠甚未安所當重勘而本曹請推之外無他可施之罰何以爲之敢稟傳曰知道謂有親病身病人待其差歇下送後草記可也
정조 21년
魚用謙以吏曹言啓曰贈諡文簡公趙觀彬延諡今月二十七日定行於慶尙道星州牧云矣敢啓傳曰知道宣諡今始爲之云宣諡日致祭而祭文則宣諡官同爲齎去擧行事分付可也
정조 21년
李儒慶以兵曹言啓曰去十二月二十日親臨春塘臺輪對官入侍時兵曹正郞鄭晩錫所懷元陵陵軍位土以蘆原驛位田畓相換而取其陵底附近地劃給事定奪矣若論其附近地則當以龜旨面所在相換而陵軍輩不論面里之遠近只擇土品之膏饒故驛位畓之散在各面者亦多劃執且以田換畓者爲二十七日耕加數濫劃者爲一結零陵軍位田事體自別代土相換實合事宜而第其取捨之際有欠均平之道無識驛卒輩不無抑鬱之歎依初判下附近面劃給事更爲申飭于春曹實爲兩便之道故敢此仰達矣上曰其委折令判堂査實草記稟處可也事命下矣陵軍及驛卒處査問其委折而渠輩口告有難取信別遣將校逐處摘奸則果如郞廳鄭晩錫所懷矣蓋洞口外龜旨面所在驛卒位土爲一百三十餘結就其中擇換陵軍位土十二結零則地旣餘裕事甚便當而陵軍輩不計遠近只擇膏饒或占於葛梅洞或占於蘆原中契或占於蘆原上契近爲十餘里遠至二十餘里而東取一畝西執一頃惟占上上之土其位土經界散亂錯雜而在陵軍殊無附近劃給之意在驛卒實有向隅抑鬱之歎且田畓之貴賤懸殊而加執畓總川浦之虛負苟充而濫劃結數則尤是驛卒稱冤之端更令該色郞廳與陵官眼同踏驗擇其最附近饒沃一坪使之相換而拔其虛負比其畓總以爲均平劃給之地事分付春曹卽速擧行何如傳曰允
정조 21년
李儒慶以兵曹言啓曰南行宣傳官徐翼淳部將李亨保未滿十朔成才間姑爲停試之意敢啓傳曰知道
정조 21년
黃昇源以兵曹言啓曰今日各廳堂下武臣朔試射時都摠府都事沈擇之孔述祖訓鍊院正李石求僉正趙鎭祿判官金世禎主簿權宅衡南漢喆柳煒武臣兼宣傳官尹孝達鄭惟寬尹勉鎭申絅李景喆部將吳亨喆等俱未滿四中竝依定式各決棍十度至於身病及呈辭受由人等退試次姑爲懸頉以入之意敢啓傳曰知道
정조 21년
李儒慶以備邊司言啓曰會寧開市旣已完畢令槐院撰出咨文別定禁軍騎撥下送于灣府使之傳給鳳城將處以爲轉送北京之地何如傳曰允
정조 21년
李儒慶以義禁府言啓曰保放罪人金成九議處公事判付內待其畢捧還囚照律事命下矣金成九所逋穀物今已畢捧云還囚照律以入之意敢啓傳曰知道
정조 21년
李儒慶以義禁府言啓曰楊根前郡守尹行醇拿囚李衡弼拿來草記批旨內允姑放待同罪他囚就理後同爲捧供可也事命下矣李衡弼今已拿囚姑放罪人尹行醇還囚一體捧供以入之意敢啓傳曰知道
정조 21년
禁府照目向前金成九矣公穀典守法意嚴重身爲倉官其所逋欠若是夥然而尙今拒納至登臺章究其所爲誠極痛駭以此照律罪杖一百收贖告身盡行追奪流三千里定配私罪奉敎依允爲旀功減一等爲良如敎又啓目楊根前郡守李衡弼尹行醇等原情云云傳旨內辭緣泛稱遲晩竝只刑推得情何如判付啓兩囚俱非渠罪放送誤捧現告之道臣推考爲良如敎
정조 21년
漢城判尹李敬懋疏曰伏以臣昨伏見秋曹亞三堂疏本始焉而瞠終焉而惑莫省其意之所存不得不猥入文字略暴事實瀆擾之罪不勝惶恐蓋捕廳之設不但爲詗盜也作挐閭家酗酒街路等條亦屬禁戢中一事日前有稱以禁隷者踰入閭家酗酒作挐云時値犯夜發校捉來將欲査勘之際秋曹亞堂送言以爲明是禁隷實非假稱分揀爲好云而渠雖禁隷手無官旨則事當依法典所載論以遠配之律而特以相好之誼一言卽諾只令取招放送則在臣固巽軟而待彼果委曲矣越二日亞堂忽又往復要使聽令捉來之捕校除汰以送至有文移之擧臣心訝怪於是乎滋甚使之發捕者臣也藉令假稱禁隷之漢被棍致命其責在臣彼聽令之校抑何罪也發怒於官長而覓罪於率屬未知秋曹律例本自然乎何況不施一杖取招卽放則彼有何慍怒之端而說往說來侵侮備至至有上徹天聽之擧乎顧臣疲劣不欲與人相較務從周便終令該校宛轉爲辭伻喝以報於堂郞齊坐之時俾其一問還送矣亞堂不恤佩符卽地取供具格成案殆若故爲生梗者然故臣往復以同朝之間不當若是深持之狀推來其捧招之侤音而已則今玆聯疏奚爲而發也言其引義之當否在臣不在彼臣老髦昏憒遇事畏愼任他笑罵尙今褎如更誰尤哉伏乞聖明俯諒臣情勢之難冒亟命鐫削臣本兼諸任以爲不職者之戒焉臣無任云云答曰省疏具悉卿其勿辭行公
정조 21년
執義李明淵疏曰伏以年光載新邦福如天殿宮賀添籌之慶胄邸佇就傅之吉正宜天心悅豫玉體康泰下洽含生樂胥無疆而迺者聖候以膈間潮氣愆和有日臣庶焦憂索然無獻發之歡是氣也非從外感非由內傷每聖意有所激惱輒如期而至知如是爲病則不如是爲藥彼疎散之劑辛烈之味只救目前積損元氣此臣所尤爲大憂也雖然殿下之激惱亦豈可已而不已者乎是緣群下之罪萬殞難贖夫聖人作則萬物覩日用飮食莫不順則此驗之古而信然質之經而灼然而今也則不然日月懸而莫之仰四時行而莫之信時雨潤之而不爲榮迅雷震之而不爲懼木石之頑龍蛇之怪更迭爲梗大化不行四方風動尙矣不論一變至道邈然無期志業相違歲月遒邁聖意於是乎不能不有時觸激有時煩惱爾嗚呼民心各殊大禹至於泣下衆慼莫率盤庚至出矢言自古聖賢之亦或如此然而徒因激惱每致愆和則聖明豈有是哉臣愚死罪竊慮殿下膈間已有向來臺批所謂太陽證爲之主證故意有不平氣來如湧雖欲按住不卽消磨而然也是證固大賢之所未免有而聖人則無之殿下而有是證也豈群僚百姓仰望於平昔者乎請以愚衷所最悶者冒萬死一陳之竊覸前夏以來諸臣之若言若事或有不槪聖心則辭敎之發動欠簡重處分之下輒尙嚴急此皆史冊所書萬世所仰何爲而放倒至此至於日者臨門訊鞫之擧又失之太遽彼窺覘伎倆背馳性癖固可賤惡早宜誅絶而顧其地處則皆賢人之後也顧其官爵則大司馬與宰夫也不待臺閣之啓王府之讞特地天威瞻聆震驚畢竟有助於明義理嚴堤防則臣未敢知僅僅有目下小效否耶凡此不惟有害政體是證頻作是氣隨至年來靜攝之日漸覺愈數宗社生靈之憂容有其旣今其對證珍劑萬全神方伏讀元朝渙發之音聖主蓋已得之矣是豈良醫殫技忠臣竭智之所能彷彿及之者乎臣不勝慶賀欽歎感激莊誦焉嗚呼斯民也三代之民也苟敎化之有道何古今之不逮使其務本力穡親親老老更無浮浪悖慢之習則此已可謂王者之民況復鄕約頒條遵守有據五倫通編觀感有資鄕飮禮行衆善皆興小學書布群蒙畢覺則沛乎煥乎至矣盡矣比屋可封之世何以加之及其至也殿下將垂拱無爲而天地位萬物育矣尙何有不徯聖志貽惱聖衷者耶雖然臣愚猶以爲未也爲其奏功勞而成效遲也何者朝廷用捨民志之向背也先德行而後才諝則民興於實貴質厚而抑智巧則民恥於詐形影弗僭桴鼓必應近來朝著崇尙果何如也禮義不聞廉恥未張長者爲無用之稱讀書是可羞之目恬約則招疑公平則見譏寬綽賤於便儇循良下於刻核積習未祛痼疾難醫今此綸音之下其油然而興犁然而合必欲爲之宣上導下以仰副德意之萬一者能幾人也觀於朝而旣如此則謀於野而豈易獲哉臣故曰勞而遲也伏願申警有位無敢侮聖言無敢比頑童入則敦修人倫而已出則勤謹職事而已嘐嘐然立志必古侹侹然持身不苟質旣美矣學又成之藹藹吉人聖朝攸多則太淸無翳蝶蝀自消四海澄澈邪怪自遁其於化民也成俗也顧不要且易乎詩云濟濟多士文王以寧書曰汝則從卿士從庶民從是之謂大同身其康彊子孫其逢吉如此奚但玉候有勿藥之喜以至祈天永命燕翼貽謨無不執契而取必矣不亦休哉不亦休哉然而是亦醫家所謂治表之術也若其理中澄源之道惟在殿下方寸之間臣於前春敢以寬緩二字猥有加勉之請矣今日之獻亦無外是蓋寬緩則徐究徐究則理明理明則彼自有是非而吾無容喜怒矣平衡以稱之淸鑑以照之輕重曲直物各付之雨露霜雪天何有爲哉天君泰然百體從令將見天地之和應之諸福之物畢至矣何憂乎正朝廷何憂乎正萬民何憂乎不若唐虞之盛也堯舜禹湯文武周孔之無是證亦應只是由此道也申乞殿下澄覽留意勿以人微而忽其言宗社大幸生民大幸抑臣復有滋惑者凡調病之道必貴乎啓發其志意宣暢其壹鬱故自古稱談辯之士勝於藥石之功而每上候欠寧竝不許大臣閣臣藥院之循例承候玆又何故也聖意若爲臥榻召接有妨禮貌則亦有不然者君臣卽父子也父有所愼子不當跬步離側父於是時何暇儼然學聖人之遠其子也臥內引入有光相須之際䙝衣臨見無妨敬待之體何必寒殿勞動然後可也亟願頻接諸臣無阻下情以至從容詢諮居然忘倦則安知不有益調治之方大爲攝養之資也耶臣於是時不宜敢言微軀賤疾而昨冬以後痰癖尤肆息喘氣痞寒汗無常厭食咳嘔新症又劇逐日詣臺實難自力莫重傳啓停置已久私心悚蹙如添一病伏望聖慈俯垂鑑諒亟許遞改以便公私焉臣無任云云省疏具悉年少之人有懷無隱殊甚嘉乃而矩方之義爾亦諦究至於大臣以下之不許臥內頻接自有裁量者存爾其勿辭察職
정조 21년
校理高宅謙疏曰伏以臣之情勢萬無見職可堪之望而玉署新命忽下於夢想之外螻蟻賤臣何以得此且惶且感罔知攸措情地危蹙疾病沈綿承膺無路嚴敎之下屢犯違傲臣罪至此萬殞猶輕伏乞聖明俯垂鑑諒亟命鐫改臣所帶職名以安微分仍治臣瀆擾之罪以肅朝綱臣方乞免不敢贅他而愚衷耿耿以平日之素所講究者草草附陳伏願垂察焉臣竊以爲治天下國家有三大策懋君德爲第一策選賢才爲第二策均民産爲第三策三策擧則唐虞之盛三策不擧則夏商之末唐虞夏商之分要在一念之岐則此豈非大可憂者乎此豈非大可戒者乎憂之當如何法唐虞而已矣戒之當如何監夏商而已矣憂之者恒曰君德不懋歟賢才未選歟民産不均歟戒之者亦曰君德不懋歟賢才未選歟民産不均歟憂以其然戒以不然然後乃可以爲天下而不失天下矣爲人君爲人相爲人司事任牧者之所可同一其憂而戒之者而其責專在於居天下之上而爲天下之主者也所謂相所謂司所謂牧者則皆不能自主張其憂之戒之而不過勸其君之憂戒分其君之憂戒道合則服從不可則去而已此伊傅之所以始不能致用於昏亂之朝而卒乃敷施於聖明之遇者也至於爲人君則不然做天下之事皆自己心而發用德其懋歟懋則加勉德其不懋歟不懋則致力賢其選歟選則委任賢其未選歟未選則旁搜産其均歟均則仍行産其未均歟未均則必制三策之竝擧惟君之心也三策之未擧亦惟君之心也然則人君之一念毫忽之間豈非天下禍福之大關捩耶惟其如是也故擧一世之中四海之內而總之則才良德優之人非不衆且多矣而皆不能得其位行其道而必値禹湯文武之聖然後方可以用三策而經綸焉禹湯文武之君旣不能常有則天下之治日豈不常少天下之亂日豈不常多乎天下治則可謂之唐虞之世矣天下亂則可謂之夏商之末矣凡居人君之位者豈不大憂之而大戒之也哉不憂而不戒則已若欲憂之而戒之君德必懋賢才必擧民産必均此三件者俱是經國之大規模而三件之綱又在於懋君德一事君德懋則二策卽次第間事耳禹湯文武之治尙矣不可議爲而自秦漢曁于唐宋未聞有一君之能做聖治萬古生齒之困厄豈不久且極哉旣往言之無益矣以今世之天下國家而言之則爲當今天下國家之君者一日發憤自念于心曰今天下國家亦唐虞三代之天下國家也今我亦堯舜禹湯文武之人也以堯舜禹湯文武之人未做唐虞三代之治則在我爲何如在百姓爲何辜一日高其立志大其作爲先以懋德爲第一件次以選賢爲第二件又次以均産爲第三件一日用力則一日治二日用力則二日治以至於一年二年十年百年而孶孶不懈如一日則今君亦古堯舜禹湯文武之聖矣今治亦古唐虞三代之盛矣此事似難而實不難惟在立志之如何似不易而實易只係作爲之如何耳三大策亦各有綱而有條一策曰懋君德懋君德爲綱則明理知人爲二條惟此二條統括天下萬事矣必先大立志以堯舜自期然後必先於典謨訓命而次及諸經諸子字字而尋繹句句而理會以聖賢言語切己體認則自然浹洽於心而當事務紛錯之際法言一句必來參前而作證案事之大中至當之體了然目下聽言觀貌視由察安之間人不敢廋毫末於金枰星子上矣理旣明而人能辨則人君之能事盡於是矣何必冗思慮泛施爲以亂君德也哉二策曰選賢才選賢才爲綱則嚴擧主策文行爲二條惟此二條爲得人賢之大機括耳亦必先立擧主同罪罔赦之法案然後使州邑牧守爲擧主俾擇所管邑之望士富德行優文章之倫而無論大小邑各擧一人敦遣至京師以爲年例而留養于太學以一年所擧之士設一試而親策發問以性學治道爲題目選其達理識務辭盡文暢者以充額而餘者退歸加業其中或有無實得張虛說之人則斷付嚴處與擧主同勘則巖穴獨行庶幾羅致而藻繪之輩不敢彈冠矣何必混庸才錯雜文以眩士行也哉三曰均民産均民産雖爲第三策而國家之本都關於是均産爲綱則亦有蠲雜役輕私稅之二條矣行此二條則遊手之民盡歸于農而本業得實末利失勢矣本業實則兵政固末利失則豪强屈一令之下天下昇平矣夫農是一民之事而天下人之命脈專係於此爲業雖重而爲事甚艱四節服勞一時靡暇則機巧者謀避愚迷者從事此農之一弊也財帛之原旣在於此則侵奪蜂起推剝蝟至此農之二弊也職玆二弊致力不昏則遊手豪强者産日益聚而竭敏攻苦者生日益窮妨國之弊民則習橫審利而家富足供上之良氓則守拙知分而勢貧乏農民之窘蹙兵籍之虛擁職此之故是豈不由二弊之未祛而二弊之未祛亦豈不由雜役之未蠲私稅之不輕歟所謂雜役者兩稅惟正之外諸般取給於農者其目甚夥不可枚擧而逐年隨增罔有紀極不係奉上而無厭剝下此其爲瘼難以言語形容矣所謂私稅者公稅結負之外田主之分取於作者一半也此則無於天理無於王法而自下私規已成痼疾公田變爲私田其來已久私稅十倍公稅亦其來已久農民之不能支保莫此極矣本業漸至於荒廢邦本日就于耗損一天下同趨於利祿之谿者擧是生道之困縮則斯世之人情俗態豈不大可寒心哉民盡不民而人將不人矣法盡不法而國將不國矣爲今之道莫先於革玆二弊爲治之方亦莫如因時而制宜雜役則只存兩稅而別科名目一竝刪除私稅則全祛竝作之名而所稅一依公稅之數則農民之賦公賦私比古雖甲而較竝作分半之例太半減歇矣苟能如是則勤力之民稍見作農之效而閑散無恒者歸心于本業豪强之倫宜慳用手之道而糜爛不極者亦應留意於質素兵額宜無虛籍糴政亦且收實一變之間從容然風自移而俗自易矣三策固當今無可加損而不易之正理也爲人君者若能取信而大段立志大段作爲不煩冗雜而一心做去則堯舜禹湯文武之道約盡歸宿而唐虞三代之治煥然復見於世何暇復論今不古古異今之膠常話頭耶有爲之君知此三策而强勉行之則日用施措之間萬理自明無有氣稟之害物欲之拘而前顧後眄左酬右應之際自然天理昭然物情藹然超形之役而鑿鑿乎中窾矣一心炯炯然如止水如明鏡物來而姸媸自照人至而善惡自見此則堯之所以爲堯舜之所以爲舜禹湯文武之所以爲禹湯文武而良皐夔而凶兜共善伊周而惡廉來者也如是則法令只是一轉移間事耳法之有宜於民者雖俗事而仍之法之不順於民者雖古例而革之豪橫者不快於心而良善者獲安其業則天下已大治矣天子以此三策而天下治諸侯以此三策而一國治守令以此三策而一邑治天下之常茶常飯而亞聖所謂爲長者折枝也何秦漢唐宋之君故不肯爲此使幾百年天下元元汨沒於水火之中乎不過被牽於一時之目一時之耳而誤了天下萬古之眞事業大處分者眞可惜也科擧之取人阡陌之制産謬規成規因循苟且今至于不可變易而永爲常法則爲今之計莫若因時制宜而制宜之方惟有策貢士省稅役而已得文行之碩儒保務農之良民而君處於天下之上不動聲色垂衣裳而天下治矣酌古參今奉天順人之道孰有先於三策者耶更伏念傳曰民惟邦本本固邦寧固本之道其不在於損上益下之政乎三南是國家根本之地而自數年以來三南之水災無歲無之成川浦落之處荒田白徵之弊無邑不然農民之受病愈往愈甚改量則事巨力綿不可輕議而自廟堂急急行會于三南道臣成川浦落之處及荒田白徵之弊一一査出可起處則還起可頉處則頉給使三南之農民以爲息肩之地斷不可已也臣以草野謭才濫蒙洪造冒忝論思之列而曾未嘗出一言論一事以補衮闕徒累淸朝猥以杞國漆室之憂敢有憂治慮明之忱略陳寅協之策仰備乙覽之謨伏乞聖明不以人微而廢其言焉臣無任云云省疏具悉所陳三策儘是而附陳三南白徵之弊豈成說經界之政年前飭令屢下此在道臣擧行之勤慢俾爲着念有損上益下之效爾其勿辭察職
정조 21년
丁巳正月十七日辰時上御便殿左承旨入侍時行左承旨李晩秀假注書尹命烈記事官金景煥金珍恪以次進伏訖上命書執義李明淵疏批仍命退承史以次退出
정조 21년
丁巳正月十七日午時上御便殿左承旨入侍時行左承旨李晩秀假注書尹命烈記事官金景煥金珍恪以次進伏訖上曰禮曹判書入侍賤臣承命出與禮曹判書閔鍾顯偕入進伏上敎鍾顯曰卿昨日往見右相鄕約條例鄕飮儀式果爲詳議而右相以爲何如鍾顯曰臣就議大臣則以爲新定鄕約條例鄕飮儀式行之鄕中可有實效而我朝鄕約有文純公李滉所編又有文成公李珥所編而文純公之編錄或近簡要文成公之彙輯差勝詳備而俱未適中今此鄕約條例鄕飮儀式極爲該備以此行之則可期實效云矣上曰京中何以爲之耶鍾顯曰京師之所行條件未及問之矣上曰右相之病近日果何如鍾顯曰昨日移時酬酢看閱冊子精神周詳差勝於向日矣上曰科擧法條果已抄出耶鍾顯曰大典通編所載禁令與乙卯年故相領敦寧兪彦鎬所奏諸條互爲參酌則似好而一番稟定然後可以擧行矣昨聞右相之言若行鄕貢則讀書之端士可取場屋之紛挐可定而此是猝乍間難行之事云矣上曰鄕約諸條與右相相議十分詳愼而寧爲疎略毋或繁雜俾有實效科擧法條亦爲出草以入可也上曰景慕宮祭式圖屛風使前令洪樂綏有所經紀矣卿果知之耶鍾顯曰未及聞知矣上曰洪樂綏今在外任且不可專付之宮司卿須看檢以成可也上曰領相家設宴何日爲定云耶鍾顯曰問于本家則當爲更擇日字而容竢日暖云矣上曰右副承旨入侍出榻敎景煥承命出與右副承旨李儒慶偕入進伏上曰左相近日筋力何如儒慶曰無恙矣命書傳敎曰右承旨左副承旨同副承旨許遞前望單子入之待下批牌招察任仍命退諸臣以次退出
정조 21년
丁巳正月十七日申時上御便殿坐直承旨有司堂上入侍時行左承旨李晩秀假注書尹命烈記事官金景煥金珍恪有司堂上李時秀以次進伏訖上曰同副承旨何故違牌乎注書出去知入可也賤臣承命出回奏曰有拘忌不得承牌云矣上敎時秀曰園幸定例尙未釐正故華城留守有眩於擧行者云卿果聞之否時秀曰臣姑未聞而定例今方釐正矣上曰自始興站凡事皆當自華城進排予於園幸事不欲一毫煩經費須知此意定例中無使有參差混雜之弊可也時秀曰戰船漕船事臣以事目判付辭意就議于大臣則領左相別無異同則有難輕改云矣上曰船制果何如云耶時秀曰戰船比漕船差小且是鐵釘云矣上曰此則更當爛商而先以新造船隻務極堅精之意申飭好矣仍命書榻敎曰違牌承旨許遞前望單子入之待下批牌招入直命退諸臣以次退出
정조 21년
行都承旨黃昇源坐行左承旨洪義榮坐直行右承旨李晩秀坐左副承旨申獻朝病右副承旨李儒慶坐同副承旨魚用謙坐直注書柳遠鳴仕一員未差假注書尹命烈仕直事變假注書李毅采仕
정조 21년
魚用謙啓曰行大司憲宋煥箕掌令洪彦燮持平金壽祖鄭宗魯在外執義李明淵牌招啓辭未下掌令一員未差監察茶時之意敢啓傳曰知道
정조 21년
傳于洪義榮曰左承旨入侍
정조 21년
傳于李晩秀曰禮房承旨入侍
정조 21년
兵曹口傳政事副司果單沈象奎
정조 21년
傳于李儒慶曰莫嚴者格例一有擺脫流弊不些堂箚與兩司聯箚體貌判異職在論思者微事亦言除非箚路無可爲者雖於一日之內不嫌其再瀆而兩司則反於是且況聯名乎至於本事卽不過一僚臺疏章句語間事則此而聯箚自輕莫甚年來所欲矯者卽此等弊習則何敢冒昧乃爾還給莫云輕臺閣乃所以重臺閣也兩司聯箚還給諸臺遞差雖不涉禁溯究則亦涉禁且豈左之右之之事乎院疏堂箚雖已賜批此後申加嚴飭莫敢復聒
정조 21년
魚用謙以司饔院都提調意啓曰昨冬以燔所移設事本院有所草記矣伏承行會畿營廣州府採探民情事勢狀聞後稟處之命而卽見京畿監司李冕膺啓本則以楊根分院設置已至四十六年之久釜基深陷不無水湧之慮柴木童濯實多苟艱之患院屬之欲爲遷徙於廣州者一則爲釜基之堅固一則爲柴路之稍近而廣州民人則移設之際恐有搬移棲遑之患且慮私養樹木之禁不得樵採擧皆不願爲辭廣州留守徐有隣啓本則以六面民人積被院屬侵渙而數年以來分院官吏懲畏朝令莫敢復循前習火田之執卜旣平家戶之收米且輕使此奠居之民遽見移院之擧則其爲失所靡室必至之勢爲辭今此道臣守臣之所論列不出於事勢民情而釜基如彼深陷柴路若是苟艱則分院事勢不得不有所變通而變通之道不過依定式移設而已然廣州民情又復不願至于失所靡室之慮云爾則亦宜十分商量第伏念火田之稅家戶之米旣屬本府則分院官吏無所干預藉此貽弊初無可言且搬移之際設或有些少弊端在前輪回之時彼此民人之曾所經歷者則此與猝然新創有異專在申飭操束之如何耳亦未必拘於未然之弊不思所以變通之方而顧今春節已屆燔役不遠雖欲及今移建事勢實多窘迫之患今姑置之何如傳曰允
정조 21년
李儒慶以義禁府言啓曰時囚罪人金成九杖一百收贖告身盡行追奪流三千里定配照律公事判付內依允功減一等事命下矣金成九杖一百收贖告身盡行追奪黃海道鳳山郡劍水驛徒三年定配而以議啓內辭意具罪目依例發遣府羅將押送配所何如傳曰允
정조 21년
領議政洪樂性左議政蔡濟恭領敦寧金履素判府事李秉模右議政尹蓍東等箚曰伏以刑而止辟聖人之大德也客臘臨門處分肅霜雪而昭日星將晦之義理賴以扶樹不泯之倫彝得以維持臣等聚首欽誦私竊以爲十行傳敎揭以春秋雖愚夫愚婦庶可以奉之若金石畏之如象魏不待禹鼎之鑄禠魑魅服神奸二罪而生萬命永有光於祥刑之義今此李明淵疏何爲而出也指意遣辭荒雜無倫殆不忍正視噫嘻天下寧有是耶義理本非難見而或欲角勝於前倫彝固所同得而或欲澌壞於後彼此共貫燕越合勢萌心之不足至於發口發口之不足肆然筆之於疏闖呈香案之前從古變怪何限而豈有如明淵之無嚴叵測者乎國而無法則已有則何可一日容貸使人心日益陷溺世道靡所底定而莫之恤乎臣等謂李明淵亟施屛裔之典斷不可已也取進止答曰省箚具悉卿等之懇四停八當之謂義當然固然之謂理雖於當然固然之事須得四停八當之宜然後始可謂建天地質鬼神百世以俟聖人而不偏不倚無所虧欠之眞正大義理也差毫謬千忽於微也朝薰暮蕕忽於細也故愈微而愈謹愈細而愈矜客臘之勇斷此也今日之寬假亦此也煦煦於粗跡上寬勇黽勉聽從卿等之說則有非平昔義制理推率循其則之本意何惜於李明淵何顧於李明淵而有是敎耶顧惜之者其官言官其事言事而上一半能討兩囚下一半專攻時政若有十倍於兩囚之罪而無貳辭於三尺之典者云緩云遽之間曰可曰否之論尙又歸之以右袒目之以背馳施之以同情之律乎苟如是也反爲圭玷於眞正大義理未可以大畏民志藉使明淵失其常性負君恩而附匪氛懷不滿於中情托敢言於外面是亦可怒在彼於我何有不允仍傳曰此批答遣史官傳輸
정조 21년
左副承旨申獻朝疏曰伏以臣待罪畿邑十有七朔烏鳥之情雖伸犬馬之戀冞切得蒙恩遞弟兄迭承格外殊渥闔門頌祝銀臺新除又降此際竭蹶承牌一肅恩命粗伸叨謝之忱稍慰戀結之私固當鎭日持被夙夜在公而第臣父宿㢌沈綿之中又爲近日風寒所添傷寒痰凝結肢體不仁奄奄床笫轉側須人以臣㷀獨之蹤萬無暫時離捨之望玆不得不短章陳懇伏乞天地父母俯垂矜憐特許鐫免俾便救護千萬至仰臣卽伏見執義李明淵疏語瞠然駭惑實不知其所以也歲前臨門處分卽殿下不得已之事也以殿下期無刑不治治之德夫豈欲爲此驚動之擧而但一部明義之義理駸駸然漸至湮晦擧一世便成膏肓之疾我殿下爲是之憂數年以來政令施爲倍加淬礪警惕而陷溺之人心終不知變陰附之跡窺覘之態日甚一日畢竟售奸而嘗試者有之立幟而角勝者有之連腸接肚眞贓自露到此地頭苟無大懲創大振作則將至於人不人國不國矣殿下當日處分是豈可已而得已者乎彼明淵者有何知覺敢以失太遽害政體之說歸之於過中之擧乎若使殿下處分雍容暇豫不遽不過則在彼輩鴟張之勢固得矣而其如人心之詿誤何世道之乖亂何今番處分雖未可謂拔本塞源若其明示好惡壹其趨向則竊庶幾大有辭於天下而彼明淵所謂僅僅有目下小效否云者是何等語也又所謂是症是氣等說尤萬萬叵測究其語脈則以當日處分隱然歸之於膈氣中出來是豈臣子所敢萌於心而發諸口哉彼李明淵早竊科第歷揚淸顯聖明之奬拔儕流之推詡固何如也而渠於平日不識忠逆之爲何物義理之爲何事出言發口好作題外反常之論臣常憂之今果有此駭怪悖戾之疏渠之一身雖不足惜而臣之所大懼者出入經幄之如李明淵者猶尙如此則噫彼龍蛇未化之類實無鴞音將變之日思之及此寧不凜然而寒心執法之論臣方側聽而憂憤之極略此附陳惟殿下嚴加處分使磊落之聖意益彰陷晦之人心底定焉臣於治疏將寫之際伏奉忠憲公致祭進去之命當此明義理之辰奉命宣侑在臣亦榮而臣之父病如右所陳離側登程斷無其望辭陛在卽不得承命尤增震越萬萬臣無任云云省疏具悉活看都無事若有所關何顧於渠爾其勿辭救護
정조 21년
同副承旨魚用謙疏曰伏以今日世道其將曰末如何而不可復論歟噫彼李明淵之疏又何爲而出也臣於昨夕承牌入院之後始見其疏本讀未半而毛骨俱竦終夜繞壁按住不得也嗚呼明義一部之作今已二十有餘年矣問諸人則莫不曰今之春秋而世變之疊生層出愈往愈奇則大聖人憂萬世之宏謨大法尙作今人疑信未定之案而其曰春秋者特口然而已耶不然則何所致疑於歲前大處分而有此右袒賊邊之論也嗚呼當日臨門訊鞫之擧豈殿下可得以已者乎人心溺於顧瞻王綱頹於玩愒遂至蔑視大義窺覘旁岐偸間於暗試手勢抵死於力戰公議者究其心之所在果何心也由此而民志之轉惑世道之將亂不待察影其形已見殿下所以雖於靜攝之中而不憚臨門之勞將爲其昭日星於昏衢揭斧鉞於千秋俾人人者知天道之有春生秋殺竝行不悖而以拯夫群蒙入井之命也藹然竝生之至仁盛德實寓於威怒之中直與古聖王一怒安天下之義同條共貫則明淵所謂失之太遽者抑獨何謂也爲明淵者只知賢人之後可恕而不知賢人之後背馳於大義者尤可痛也只知大司馬宰夫之爲可貰而不知大司馬宰夫之附麗於賊邊者尤可惡也耶何其語之節節駭纇也蓋其一篇首尾有若致意於玉候之愆和而一無憂愛惻怛之辭專肆閃弄出沒之說乃敢以大中至正之處分歸之於症候之激發者是豈今日臣子所敢言者乎嗚呼國家安危存亡之機繫於逆順毫忽之間而倘非我聖上燭理至明制義至精一番大振作出尋常萬萬則氷堅之漸豕突之勢幾難逆折而明淵渠又猖狂如此此臣所謂今日世道將置之末如何之域也傳曰惟仁人放流之屛諸四裔不與同中國噫明淵雖無顧忌亦無怵惕於斯義乎臣職忝近密不忍坐視其無禮秉燭草疏待曉拜呈伏願殿下廓奮乾剛亟下處分使接踵背義之徒少知民彝之有常分王綱之有大畏焉臣無任云云省疏具悉昨於執義李明淵疏批嘉之以無隱勉之以矩方者蓋寓捨短取長之苦心大抵明淵每欲擺脫於繩墨言亦類俳昨日疏與昨春疏等耳苟有關於義理何惜一明淵而不恤萬人之胥溺乎且況兼示惜卵之意者乎
정조 21년
應敎尹序東副校理鄭來百李羲甲修撰李基讓副修撰金近淳朴鍾淳等箚曰伏以臣等卽伏見執義李明淵疏有不勝骨顫而膽寒也噫嘻世道乖盭人心陷溺義理日晦隄防日壞人將不得爲人國將不得爲國向來臨門處分實出於爲萬世深長慮幾晦之義理得以復明漸壞之隄防得以復嚴參前倚衡磊落光明而末梢酌處猶失之太寬則彼明淵者抑獨何心投呈一疏托以陳戒敢以太遽二字張皇爲說而至於所謂目下小效否耶及有害政體云云遣辭閃忽指意叵測又況地處官爵等語尤爲絶悖隱然有原恕之意少無嫉惡懲討之心噫嘻痛矣是可言耶殿下之處分臣等尙憂其太寬而彼敢謂之太遽萬世之大防臣等方幸其少嚴而彼敢謂之小效又其否耶二字敢以大處分大隄防置之於有效無效其然未然之間若夫身犯悖慝人得以誅討罪關義理法不可容貸卽古今之通誼也地處官爵何可擬議於此輩而角勝之跡爲渠斷案背馳之罪莫逃淵鑑則殿下安得不卽爲處分而伊時臺閣之不爲卽地懲討此實臺閣罔赦之罪也又豈可引此而爲說耶其他滿篇張皇之說尤無非閃忽叵測究厥心腸誠極憤惋臣等謂執義李明淵亟賜嚴處快施當律使義理益明隄防益嚴宜矣臣等於治箚將上之際伏見有副應敎朴載淳上疏還給之命不勝抑鬱之至也此實出於公共憤惋之義則固當快賜允兪以嚴懲討而非但不賜批旨至命還爲出給其在明義理嚴隄防之道恐不當若是伏願亟命還入特賜兪音焉取進止答曰省箚具悉承宣之批爾等抑已見之苟有語逼義理於渠何惜且況刑政有國所愼則寧或始嚴而旋弛不念前後之顚錯乎李明淵處分事不允僚員還給上疏捧入事雖不涉禁無異涉禁其在信令之道亦何可撓改乎
정조 21년
副校理鄭來百疏曰伏以臣猥以謭庸過蒙洪造歷遍臺職濫廁館銜恩至渥也分已踰矣極知濫竽厚辱名器欲自暴陋狀冀賜斥退則天日之明未必照微物之情而徒爲飾讓之歸欲勉竭駑鈍思有酬報則空疎之才無以承顧問之意而反速虛縻之譏進退掣曳俯仰懼怍默默就列憒憒隨行亦且有年矣臣旣不敢以見職自處則微屑之言不宜妄陳而私悃至切不可終抑玆敢冒昧呼籲於仁覆之天惟殿下之垂察焉臣賦命畸薄獲罪神明生甫五歲不幸失恃孑然一縷豈意自保而幸賴偏母慈仁憫其零丁而庇育之憂其病孱而愛護之使臣得保殘命至于今日者莫非臣母悶斯勤斯之德也臣母今年六十有四而素抱貞疾屢經險釁枯瘁衰落無異八耋之老暈眩澌綴未有一日之寧沈綿歲月委頓床笫今已多年矣臣爲子無狀莫效古人負米之勞謀生無術反貽周士尸饔之憂致使望七偏母長時苦惱於貧匱窮約之中居不能適其瀡滫病不能盡其藥餌有子如此生亦何爲若得及今滋補便其調養則庶可以漸收微效而家道旁落四壁徒立廚火屢絶菽水未繼求甘備旨初非可論朝哺夕啜亦或失時此實近而鄕黨遠而同朝所共憫憐者何況爲其子者區區煎迫之私當如何哉哺烏之情此日可愛涸鮒之急斗水是望在前邇列之臣或有如此之情則例多陳懇乞養而臣欲依近臣之例則猥屑是懼不暴焦遑之實則私情莫伸臣於是囁嚅趑趄莫知所以爲計也第伏惟念我殿下上奉殿宮孝理方隆推及之仁無物不被錫類之典無微或漏臣於此時徒懷恧蹙拖過年月終未能一暴衷情則不但有歉於恭爲之道實涉自外於君父之前臣思之及此他不暇顧敢將微懇仰瀆崇聽誠以殿下如天之德特授臣一小縣俾得將母以往數年便養則微臣之至願畢矣且伏念人臣之效力輸忠初無內外之間臣才旣冗散百不適用啓沃之任自知不堪民社之責非敢曰能而粗勉守法庶可免罪與其非所據而據非所安而安徒貽玷汚之羞毋寧待罪下邑奉行簿書少答分憂之聖念則猶可爲一半分自效之道伏願天地父母燭臣情理諒臣衷曲深憫而矜許之以廣生成之澤千萬幸甚臣無任云云省疏具悉疏辭下該曹稟處
정조 21년
丁巳正月十八日辰時上御便殿左承旨入侍時行左承旨洪義榮假注書尹命烈記事官金景煥記注官金良倜以次進伏訖上曰領相筋力近果何如義榮曰別無大段病勢而自然漸不如前矣上曰設宴何日爲定耶義榮曰姑未完定日字而稍俟日暖爲之似在來月念間矣上曰若至念間則日氣稍和其時擧行好矣仍命退承史以次退出
정조 21년
丁巳正月十八日午時上御便殿禮房承旨入侍時行右承旨李晩秀假注書尹命烈記事官金景煥記注官金良倜以次進伏訖上命書傳敎曰故領議政忠憲公徐命善祠版致祭承旨右副承旨進去仍命退承史以次退出
정조 21년
行都承旨黃昇源坐行左承旨洪義榮坐行右承旨李晩秀坐左副承旨尹致性解由未出右副承旨魚用謙坐直同副承旨尹光顔坐直注書柳遠鳴仕直一員未差假注書尹命烈仕事變假注書李毅采仕
정조 21년
黃昇源啓曰行大司憲宋煥箕掌令洪彦燮持平金壽祖鄭宗魯在外執義李明淵方在被論中掌令一員未差監察茶時之意敢啓傳曰知道
정조 21년
魚用謙啓曰卽者副校理李羲甲副修撰金近淳謂有情勢與諸玉堂聯名陳疏徑出原疏纔已退却矣所當直捧禁推傳旨而此與無端徑出有異推考警責玉堂上下番俱空事甚未安與聯疏諸玉堂及副應敎朴載淳未肅拜人員竝卽牌招以爲推移入直之地何如傳曰允
정조 21년
有政吏批判書李秉鼎進參判未差參議李城輔在外右副承旨魚用謙進以洪明浩爲吏曹參判申光祜爲敦寧都正兪漢寬爲工曹佐郞
정조 21년
兵批判書李得臣病參判沈基泰病參議睦萬中入直進參知尹得孚病行都承旨黃昇源進以李普漢爲管城將大護軍李普溫單付內乘李惟秀仍任事承傳
정조 21년
傳于李晩秀曰受由及奉命承旨許遞前望單子入之待下批牌招推移入直
정조 21년
承旨前望單子入之蔡弘遠宋銓落點
정조 21년
以左副承旨宋銓右副承旨蔡弘遠牌不進罷職傳旨傳于魚用謙曰許遞前望單子入之待下批牌招察任
정조 21년
承旨前望單子入之尹致性尹光顔落點
정조 21년
洪義榮以漢城府言啓曰濟州三邑丙辰年民數今始上來依例入錄之意敢啓傳曰知道
정조 21년
李晩秀以禮曹言啓曰永禧殿春奉審修改酌獻禮當次之年則酌獻禮前奉審修改已有前例矣臣與戶曹判書臣李時秀今正月二十二日同爲進去奉審後稟處何如傳曰允
정조 21년
黃昇源以兵曹言啓曰去冬三朔能麽兒考講時都摠府都事尹益儉訓鍊院判官崔錫元主簿李柱武臣兼宣傳官文敬成鄭日憲部將吳亨喆守門將南建中金寅七等一次不通都摠府經歷尹行源都事趙嵾訓鍊院僉正元永厚趙洵判官崔宗嶸金成鉉金錫彬主簿金尙裕洪禹九南漢喆金光都金思喆金麗行李德純中樞府都事李厚重武臣兼宣傳官鄭選宋大昇金時顯尹孝達張漢籌姜熙文黃閏銓元道英部將咸熙一崔命柱兪漢宗等二次不通訓鍊院僉正黃相轅主簿鄭治臣等三次不通竝依定式從重推考何如傳曰允
정조 21년
尹光顔以刑曹言啓曰依下敎別監金廷相尹長祺池漢龜南命業金生麗等各別嚴囚之意敢啓傳曰放送
정조 21년
吏曹啓目粘連觀此弘文館副校理鄭來百上疏則以爲臣母今年六十有四而素抱貞疾屢經釁險枯瘁衰落無異八耋之老暈眩澌綴未有一日之寧沈綿委頓今已多年矣臣爲子無狀謀生無術居不能適其瀡滫病不能盡其藥餌若得及今滋補便其調養則庶可以漸收微效而家道旁落菽水未繼特授臣一小縣俾得便養亦爲白有臥乎所鄭來百之家貧親老叔水難繼之狀卽通朝之所共知許畀一小邑俾遂便養之願允合於孝理之政是白乎矣經幄之臣出補外邑事體不輕臣曹不敢擅便上裁何如判付啓依回啓施行爲良如敎
정조 21년
丁巳正月十九日未時上御便殿禮房承旨入侍時行左承旨李晩秀記事官柳遠鳴記事官金景煥記注官金良倜以次進伏訖上曰李義駿小學編輯之役何以爲之云耶晩秀曰今方割付云矣上曰李書九左傳校正當於何日訖工云耶晩秀曰數日內當入啓云矣命退承史以次退出
정조 21년
行都承旨黃昇源坐行左承旨洪義榮坐直行右承旨李晩秀坐左副承旨未差右副承旨魚用謙緣故出同副承旨尹光顔坐直注書柳遠鳴仕一員未差假注書尹命烈仕直事變假注書李毅采仕
정조 21년
藥房提調金文淳副提調黃昇源啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道
정조 21년
尹光顔啓曰合辭方張之時兩司無詣臺之員事甚未安除在外疏批未下外未肅拜呈告人員竝卽牌招何如傳曰允在外外未肅拜呈告有情勢人許遞
정조 21년
尹光顔啓曰行大司憲宋煥箕掌令洪彦燮持平金壽祖鄭宗魯在外執義李明淵方在被論中掌令一員未差監察茶時之意敢啓傳曰知道
정조 21년
黃昇源啓曰備邊司郞廳來言今日賓廳日次而無時急稟定事不得來會云矣敢啓傳曰知道
정조 21년
傳于黃昇源曰諸承旨持公事入侍
정조 21년
黃昇源啓曰新除授左副承旨尹致性以前任成川府使方在解由未出中何以爲之敢稟傳曰勿施前望單子入之
정조 21년
李晩秀啓曰元朝頒下養老務農綸音自內閣下輸以內閣關知委諸道諸道祗受狀啓皆呈于摛文院而卽伏見慶尙監司李泰永狀啓則獨以承政院開坼爲辭呈于本院藩臣狀聞事體不輕閣院分呈格例自異況於莫重綸音祗受有此大段違式萬萬未安不可無警原狀啓還下送使之改修正依他道例呈于摛文院當該道臣從重推考何如傳曰允
정조 21년
以開城留守趙鎭寬狀啓齊陵正朝祭祭官職姓名開錄馳啓事傳于李晩秀曰典祀官當以本府經歷塡差而近輒苟充其經歷置之何處守臣推考此後除非經歷毋敢以他官代差雖或不得已代差措語狀請依長寧殿典祀官例爲之事分付
정조 21년
以水原留守趙心泰狀啓遺漏應資老人後錄馳啓惶恐待罪事傳于魚用謙曰勿待罪事回諭
정조 21년
尹光顔啓曰卽伏見刑曹坐不坐單子則判書李在學自十七日至二十日連四日不坐參判李亨元參議徐美修自十六日至二十日連五日不坐詞訟劇地如是曠務極爲未安竝從重推考何如傳曰允
정조 21년
尹光顔以兵曹言啓曰今正月二十一日武臣賓廳講書日次而動駕相値不得爲之之意敢啓傳曰知道
정조 21년
洪義榮以漢城府言啓曰孝烈之表著者自各部搜訪報來合爲十三人故呈單則移送禮曹孝烈各人居住姓名列錄書入之意敢啓傳曰知道
정조 21년
黃昇源以訓鍊都監言啓曰今正月二十一日景慕宮展拜時因兵曹節目金虎門軍三十名把摠李仁默哨官申大益率領挾輦侍衛集春營軍五十名哨官成夏鎭領赴都領陣東營軍三十名哨官李盛愚率領宮大門外把守還宮後各還直所而竝待標信擧行之意敢啓傳曰知道
정조 21년
黃昇源以御營廳言啓曰今正月二十一日景慕宮展拜時依其曹節目弘化門入直軍五十名待標信除出新營入直千摠柳光國出番哨官金楗領赴于禁衛營都領陣解嚴後還爲入直之意敢啓傳曰知道
정조 21년
李晩秀以觀象監領事提調意啓曰禁漏兼敎授李聖弼有頉代本漏官前主簿李喜榮癸丑三月賞典時兼敎授待窠調用事奉承傳矣以李喜榮差下使之付軍職冠帶常仕何如傳曰允
정조 21년
洪義榮以賑恤廳言啓曰東部金衆契任掌李奉伊今月十八日本洞路傍得一歲遺棄男兒同里居良女金召史欲爲收養貧不自食願爲受料告于本部自該部同日牒呈故依節目給料使之乳養之意敢啓傳曰知道
정조 21년
洪義榮以賑恤廳言啓曰東部中浪浦契任掌孫雲得今月十一日本洞路傍得二歲遺棄男兒同里居良女崔召史欲爲收養貧不自食願爲受料告于本部同日牒呈故依節目給料使之乳養之意敢啓傳曰知道
정조 21년
洪義榮以賑恤廳言啓曰中部申亨孫契任掌金光弼今月十六日本洞路傍得二歲遺棄女兒同里居良女金召史欲爲收養貧不自食願爲受料告于本部自該部同日牒呈故依節目給料使之乳養之意敢啓傳曰知道
정조 21년
丁巳正月二十日辰時上御誠正閣藥房入診諸承旨持公事入侍時藥房提調金文淳副提調黃昇源行左承旨洪義榮行右承旨李晩秀同副承旨尹光顔記事官柳遠鳴假注書尹命烈記事官金景煥記注官金良倜檢校待敎沈象奎醫官柳光翼金孝儉金光國白成一周命新李周憲李惟鑑玄必采吳仁豐丁希泰以次進伏訖文淳曰日氣不調聖體調攝若何上曰近日差復矣文淳曰寢睡水剌之節何如上曰飮啖諸節稍不如常時而大體則別無減損寢睡則如前穩便矣文淳曰王大妃殿氣候何如上曰一樣矣文淳曰惠慶宮氣候何如上曰一樣矣文淳曰醫官待令入診何如上曰置之可也上曰各房讀奏公事昇源讀奏忠淸監司林濟遠狀啓中軍金翊烈到任事義榮曰戶房無公事矣晩秀曰禮房無公事矣光顔讀奏黃海監司閔台爀啓本罪人李光龍鳳山郡到配事全羅監司徐鼎修狀啓殺獄罪人等同推開坐事黃海監司閔台爀啓本罪人黃興道載寧郡到配事江原監司徐有防啓本罪人兪甲伊等金城縣到配事訖上曰公事皆爲啓下判付則出去書之可也命晩秀書傳敎曰明日當由逌瞻門展拜以此分付文淳曰明日動駕恐有妨於調攝矣上曰今則快復何必爲慮乎大抵今番添劇比前頗緊故靜攝之多日亦近來初有也文淳曰今番靜攝中諸節未得詳知且爲日頗久下情尤切焦憫矣上曰日前因卿之入來承候之請特許湯劑之進御一貼卽效可謂卿之效矣文淳曰進御湯劑卽奏奇效萬萬慶幸矣文淳曰惠慶宮進服湯劑連以羅蔘煎入矣見今羅蔘所餘無多只可爲數貼材料而新捧尙遠以戶蔘代用乎上曰代用可也上曰動駕與殿座時靑茶勿爲待令事分付矣卿果聞之乎文淳曰未及承聞矣上曰靑茶旣非緊要之藥爲弊不些此後則除之可也上曰掌務官事誠駭然矣日前生鰒封進時有下詢而所對錯誤是豈成說乎仍敎醫官等曰爾輩何不指揮乎後勿如是之意申飭可也且掌務官之任自是奔走無暇矣近來則別無多事爾等亦知否光翼等起伏奏曰臣等亦以爲掌務官比前極便矣仍命退諸臣以次退出
정조 21년
行都承旨李鼎揆未仕進行左承旨洪義榮坐直行右承旨李晩秀坐行左副承旨洪仁浩未仕進右副承旨金祖淳未仕進同副承旨尹光顔坐直注書柳遠鳴仕一員未差假注書尹命烈仕直事變假注書李毅采仕
정조 21년
大駕詣景慕宮展拜罷後內閣政院藥房口傳問安答曰知道
정조 21년
尹光顔啓曰行大司憲宋煥箕掌令洪彦燮持平金壽祖鄭宗魯在外執義掌令一員未差監察茶時之意敢啓傳曰知道
정조 21년
洪義榮啓曰今日展拜時承旨當爲備員而未差之代前望單子入啓未下何以爲之敢稟傳曰待下批牌招察任
정조 21년
李晩秀啓曰來二十五日朝參日次矣敢稟傳曰停
정조 21년
尹光顔啓曰吏曹參判洪明浩除拜後過三日不爲出肅依定式推考警責仍卽牌招察任何如傳曰允
정조 21년
傳于尹光顔曰侍衛軍兵毛具
정조 21년
傳于尹光顔曰都承旨與不爲仕進承旨許遞前望單子入之待下批待開門牌招察任
정조 21년
承旨前望單子入之李鼎揆洪仁浩金祖淳落點
정조 21년
傳于尹光顔曰二十五日次對進定於明日
정조 21년
傳于洪義榮曰故府尹朴相喆妻貞夫人金氏回甲在明日衣資及宴需輸送遣郞官存問
정조 21년
以江華留守金履翼狀啓癃老窮獨原啓聞三人及加抄十四人所給物種後錄而奉行顚錯責敎屢下席藳待罪事傳于洪義榮曰勿待罪事回諭
정조 21년
以李義敎徐謙淳囚單子傳于尹光顔曰姑放
정조 21년
李晩秀以禮曹言啓曰郊壇四孟朔遣禮郞看審有無頉自該曹草記事定式矣發遣郞廳各壇次第摘奸則先蠶壇雩祀壇祈雨壇司寒壇漢江壇壇上及四面紅箭門壇垣階砌俱爲無頉而南壇北邊紅箭門柱根塗灰先農壇東南北邊紅箭門柱根塗灰階砌石塗灰厲壇東南邊紅箭門柱根塗灰竝間間剝落司寒壇壇上莎草間間枯損卽爲修補事分付該監該部此後看護等節着實擧行事各別申飭之意敢啓傳曰知道
정조 21년
領議政洪樂性箚曰伏以是月是日聖慕彌篤祗謁閟宮克伸孝思臣民感頌曷有其極伏念玉候新瘳多日靜攝之餘觸寒勞動不瑕有損伏不勝區區瞻慮之至第臣職忝保護兼叨本宮之任固當趨簉陪班仰承起居粗伸臣子之情禮而素患風眩之症値此春木之節更因寒感一倍添加宛轉床笫莫省四到欲起還仆末由蠢動旣闕宮庭之陪參又曠藥院之常職義分都隳忱誠莫效伏枕惶蹙如添一病伏乞聖明亟降威罰勘治臣闕禮瀆擾之罪以安賤分以肅朝綱焉取進止答曰省箚具悉卿懇卿其勿辭調理仍傳曰此批答遣史官傳諭
정조 21년
丁巳正月二十一日辰時上詣景慕宮展拜入侍時行都承旨黃昇源行左承旨洪義榮行右承旨李晩秀同副承旨尹光顔記事官柳遠鳴假注書尹命烈記事官金景煥記注官金良倜一提學鄭民始二提學沈煥之檢校待敎沈象奎徐有榘待敎李存秀以次侍立上具翼善冠衮龍袍乘輿出交泰門永淸門由明政門出弘化門入逌瞻門詣神門外降輿步詣就板位引儀唱再拜禮行再拜禮訖仍詣廟內奉審還御齋殿上曰右承旨與本宮提調入侍晩秀與提調鄭民始進伏民始曰軍器弓子春秋當爲造備而弓槊木本非自京貿得之物每患苟簡不可無變通之道此是嶺東所産覓得亦不難云每年限七百株可以合用者貿取上送而貿價與輸運價竝以公穀會減之意分付該道道臣仍爲定式何如上曰依爲之如有一分爲弊之端仍令道臣具由論理報營後更稟可也命退少頃出齋殿門乘輿出逌瞻門入弘化門上敎昇源曰解嚴入明政門永淸門交泰門還內諸臣以次退出
정조 21년
行都承旨李鼎揆坐行左承旨李晩秀坐行右承旨洪仁浩坐直左副承旨洪大協牌不進右副承旨韓用龜坐直同副承旨崔獻重牌不進注書柳遠鳴仕直一員未差假注書李泳夏仕事變假注書李毅采仕
정조 21년
韓用龜啓曰行大司憲宋煥箕掌令洪彦燮持平金壽祖鄭宗魯在外執義掌令一員未差監察茶時之意敢啓傳曰知道
정조 21년
洪仁浩啓曰御營廳將官來言今日本廳軍兵日次私習云矣敢啓傳曰知道
정조 21년
李鼎揆啓曰行右承旨李晩秀今日不爲仕進卽爲牌招何如傳曰允
정조 21년
李鼎揆啓曰玉堂上下番俱空已至多日事甚未安校理金銑自鄕上來云卽爲牌招以爲入直之地何如傳曰允
정조 21년
傳于李鼎揆曰大臣備局堂上引見
정조 21년
傳于洪仁浩曰右承旨入侍
정조 21년
以右副承旨金祖淳牌不進罷職傳旨傳于洪仁浩曰許遞
정조 21년
兵曹訓鍊大將單李敬懋禁衛大將單徐有大
정조 21년
洪仁浩啓曰新除授訓鍊大將李敬懋時無職名令該曹口傳付軍職何如傳曰允
정조 21년
兵曹口傳政事大護軍李敬懋
정조 21년
摠戎使前望單子入之金思穆落點
정조 21년
傳于洪仁浩曰左邊捕盜大將前望單子入之
정조 21년
左捕將前望單子入之李得濟落點
정조 21년
洪仁浩啓曰新除授左邊捕盜大將李得濟卽爲牌招傳授命召及大將牌傳令牌何如傳曰允
정조 21년
承旨前望單子入之李相璜李魯述韓用龜落點
정조 21년
李鼎揆啓曰新除授左副承旨李魯述時在京畿驪州地斯速秉馹上來事下諭何如傳曰許遞與未差之代前望單子入之待下批牌招察任
정조 21년
承旨前望單子入之崔獻重洪大協落點
정조 21년
以左副承旨洪大協同副承旨崔獻重牌不進罷職傳旨傳于洪仁浩曰只推
정조 21년
以校理金銑牌不進罷職傳旨傳于李晩秀曰只推
정조 21년
吏曹口傳政事金東善爲兔山縣監
정조 21년
洪仁浩啓曰黃海監司閔台爀緘辭推考答通來到所當照律而行大司憲宋煥箕掌令洪彦燮持平金壽祖鄭宗魯在外執義掌令一員未差無以備員擧行何以爲之敢稟傳曰今日政新除授臺諫牌招察任
정조 21년
傳于李晩秀曰春煦漸長卿上來然後吉日可卜左右諭善今亦啓下多少敦勉之語此姑略之而大臣亦當以筵敎傳於卿卿須卽起登途事遣史官傳諭于判書宋煥箕
정조 21년
有政吏批判書李秉鼎進參判洪明浩牌不進參議李城輔在外行都承旨李鼎揆進以宋煥箕爲工曹判書申思運爲判尹權裕爲禮曹參判尹弼秉爲刑曹參判洪明浩爲知義禁趙宗鉉爲造紙提調鄭時養爲典牲判官尹象基爲掌苑奉事軍器奉事單金光弼參奉單朴萬興地理學敎授單李喜榮
정조 21년
再政以鄭東觀爲執義金晩淳爲昆陽郡守同義禁單洪明浩兼左諭善單尹得孚兼右諭善單李城輔
정조 21년
三政以金載瓚爲大司憲韓用鐸爲掌樂正趙恩錫爲明川府使趙鎭完爲儀賓都事
정조 21년
兵批判書李得臣進參判沈基泰病參議睦萬中入直參知尹得孚病行右承旨洪仁浩進以尹在明爲副摠管李顯道爲訓鍊僉正尹心輝爲判官李仁達爲都摠都事尹昇東爲北虞候護軍李益運黃昇源副護軍申耆李肇源金啓洛申獻朝李儒慶宋銓蔡弘遠魚用謙金祖淳以上竝單付
정조 21년
再政以柳成逵爲訓鍊副正趙濟民趙運永爲宣傳官北虞候單尹昇東
정조 21년
韓用龜啓曰卽者昆陽郡守望筒副望儀賓都事金晩淳職銜以典簿誤書至於受點原望筒改付標以入而莫重政望有此做錯當該政官推考何如傳曰允
정조 21년
傳于李鼎揆曰凡言衮躬時政無論其言之當否務從開廣至於事關揄揚之典禮予之誠悃豈後於臣庶乎此後名以典禮敢有越分投疏者政院初勿呼望
정조 21년
假注書尹命烈奉命在外代以李泳夏爲假注書
정조 21년
李晩秀啓曰新除授右諭善李城輔時在京畿驪州地斯速乘馹上來事下諭何如傳曰允